  Майя Бывальцева Бырйисьёс улон-вылонъя но коньдэт сярысь юанъёсты ӵемгес сётъяло. 26-тӥ коньывуонэ ортчем пресс-конференциын со сярысь веразы Россиысь Кун Думаын Удмуртилэсь депутатъёс Андрей Исаев, Валерий Бузилов но Алексей Загребин. «Тунсыкъяськон вань, тросгес юаллясько арлыдо адямиос, ми вераськомы, мерлыко ужпумъёс одно ик быдэсъяськозы шуыса», — вераз пресс-конференциын Бузилов. Озьы ик со пусйиз, али мувӧй поттон удыслэсь табышлэн люкетэз кулэсме, гурт возёслэн будэ шуыса. Депутат коньдэтъя но коньдон ужпумъёсъя ӧрилэн чакланъёсыз сярысь но вераз — вытъёсты огсыр возён, инфляциез 4,8 процентозь кулэстон, коньдэтэз куинь арлы чаклан, коньдэтъя кодексэз воштон. «Со дыре ик быръёнъёс азьын пумиськонъёс дыръя верам куронъёсъя но ужаськомы», — пусйиз Алексей Загребин. Со школаосты тупатъян, дышетсконниосын ужасьёсты дасян ужпумъёслы саклык висъяз. Эшшо одӥгез бадӟым ужпум, кудӥзъя депутатъёслы вазисько муниципалитетъёслэн ыстэм муртъёссы — улосвыл но интыысь бюджетъёслэн коньдонъя ныпъетсы. «Жаляса верано, милям куд-ог кырыжатонъёс луизы: муниципалитетъёслы сётэм кӧня ке ужоскетъёсты улосвылъёс басьтӥзы, со коньдон висъян радлыклы уг тупа», — вераз Андрей Исаев. Озьы ик депутатъёс федерацилэн элькун азьын куд-ог программаосъя пунэмъёсыз, обороная промышленностьлы коньдэтэз люкон но Удмуртиез пӧртэм программаосы, кылсярысь, школаос пуктонъя, пыртон бордын ужаны малпало. Матысь арняе соос элькунын улӥсьёсын нимаз пумиськонъёс ортчытыны чаклало. Тодэ вайытом, Андрей Исаев, Алексей Загребин но Валерий Бузилов Россысь Кун Думае быръемын вал 18-тӥ куарусёнэ. Тегъёс: Политика Ижкар Удмуртия КунДума депутатъёс  